# انکل ٹامز کیبن

انکل ٹامز کیبن | ’انکل ٹامز کیبن‘ کی پہلی اشاعت (1852ء) کی پہلی جلد کا سرورق |
| مصنف | ہیریئٹ بیچر اسٹو |
| اصل عنوان | *Uncle Tom's Cabin; or, Life Among the Lowly.* |
| مترجم | مولوی عبد الرشید چشتی (بعنوان: ’امریکہ کی آزادی‘) |
| مصور | ہیمّٹ بِلنگز |
| ملک | امریکا |
| زبان | انگریزی |
| صنف | ناول |
| اشاعت | 20 مارچ 1852ء (دو جلدیں) |
| ناشر | جان پی۔ جیویٹ اینڈ کمپنی |
| او سی ایل سی | 1077982310 |
| ڈیوی اعشاری | 813.3 |
| ایل سی درجہ بندی | PS2954 .U5 |
| بعد ازاں | *آ کی ٹو انکل ٹامز کیبن* |

**انکل ٹامز کیبن** (چچا ٹام کا جھونپڑا) امریکی مصنفہ ہیریئٹ بیچر اسٹو کا مشہور ناول ہے جو 1852ء میں شائع ہوا اور غلامی کے خلاف ایک مؤثر ادبی ہتھیار ثابت ہوا۔ ناول سیاہ فاموں پر ہونے والے جبر پر مبنی ناول ہے۔ جنوبی ریاستوں میں پابندی کے باوجود یہ ناول امریکا میں 18 لاکھ اور برطانیہ میں ایک رائے کے مطابق 10 لاکھ اور دوسری رائے کے مطابق 15 لاکھ فروخت ہوا۔ دنیا بھر میں 30 سے 40 لاکھ تک فروخت ہونے والا یہ ناول دوسرا عالمی بیسٹ سیلر ناول بن گیا۔ جبکہ یہ امریکا کاپہلا بیسٹ سیلر ناول تھا۔ ناول کی مانگ اس قدر زیادہ تھی کہ اسے کئی ممالک میں چھاپنا پڑا۔ 1987ء میں ایک ٹی وی سیریل سامنے آیا، 1903ء میں پہلی فلم بنی۔ کم از کم چھ فلمیں اسی کہانی کے گرد گھومتی ہیں۔ ناول کی مقبولیت کا یہ عالم تھا کہ ”انکل ٹام“ امریکا میں سیاہ فاموں پر ہونے والے ظلم کی علامت بن گیا، نسل پرست سمجھے جانے والے صدور اور ججوں کو بھی ’انکل ٹام‘ کا خطاب ملا۔ اس ناول نے اپنے دور کی تاریخ کو متاثر کیا۔ یہ کتاب 1861ء تا 1865ء کی امریکی خانہ جنگی کے آغاز کے اسباب میں سے ایک تھی۔ امریکا میں غلامی کے خلاف رائے عامہ کو ہموار کرنے اور بالاخر غلامی کے خاتمے میں اس کتاب نے اہم کردار ادا کیا۔

## تالیف اور اشاعت

مسز اسٹو نے صرف ایک موقع پر غلامی کے نظام کا مشاہدہ کیا۔ 1833ء میں کینٹکی کے شہر میز وِل اپنے بعض احباب سے ملنے گئیں تو وہاں انھوں نے غلاموں کے کئی مراکز دیکھے۔ ایک طرف مالکوں کی عالیشان بلڈنگیں تھیں اور دوسری طرف غلاموں کی معمولی جھونپڑیاں نظر آئیں یہیں سے انکل ٹامز کیبن (چچا ٹام کا جھونپڑا) کا مواد انھیں ملا۔ پھر انھوں نے نیو اورلینز اور دریائے سرخ کے علاقوں کا سفر کر کے مواد اکٹھا کیا۔

انکل ٹامز کیبن کا وہ حصہ جو سب سے پہلے لکھا گیا، ٹام کی موت کے بیان پر انتہا کو پہنچا۔ ایک موقع پر برنزوِک (Brunswick) کے گرجے میں اہل مشرب جمع تھے۔ مسز اسٹو کے ذہن میں یہ منظر تھا، انھوں نے پورا کا پورا بیان کر دیا انکل ٹامز کیبن میں The Martyr (شہید) کے عنوان سے یہ باب شامل ہے۔ جب مسز اسٹو نے اپنے بچوں اور شوہر کو سنایا تو وہ سب بے حد متاثر ہوئے اور چند ہفتے بعد ہیریٹ اسٹو نے ’نیشنل ایرا‘ کے اڈیٹر گیملل بیلی کو اطلاع دی۔

’دی نیشنل ایرا‘ میں ”انکل ٹامز کیبن“ کی پہلی قسط وار اشاعت (5 جون 1851ء)
یہ غلامی کی تنسیخ کا حامی اخبار تھا اور واشنگٹن سے شائع ہوتا تھا۔ مسز اسٹو نے اسے لکھا کہ میں ”انکل ٹامز کیبن“ کے نام سے ایک کہانی لکھنا چاہتی ہوں۔ یہ کہانی مسلسل تین یا چار قسطوں میں شائع ہوگی ابتدا میں اس کہانی کا نام ”آدمی جو ایک چیز تھا“ پھر ’تیرہ روز کے درمیان زندگی‘ تھا۔ ایڈیٹر بیلی نے اس کہانی کے معاوضے کے طور پر تین سو ڈالر پیش کیے اور ماہ جون 1851ء سے اس کہانی کا سلسلہ ’نیشنل ایرا‘ میں شروع ہو گیا۔

لیکن ہفتہ وار قسطوں کا یہ سلسلہ شروع ہوا تو ایک سال تک جاری رہا۔ آخری باب اخبار میں شائع ہونے سے پیشتر مسز اسٹو نے اسے کتابی شکل میں طبع کرا دیا۔ بوسٹن کے ایک چھوٹے سے اشاعتی ادارہ جان پی جیوٹ (John P. Jewett) نے بڑی مشکل سے اشاعت کی ہامی بھری اور اس شرط پر رضامند ہوا کہ جتنی کاپیاں فروخت ہوں گی، ان پر دس فیصد رائلٹی مصنفہ کو ملے گی۔ کتاب کی کامیابی کے متعلق نہ تو بات کو اور نہ مصنفہ کو چنداں اُمید تھی۔

پہلی مرتبہ یہ کتاب دو جلدوں میں چھپی اور کل پانچ ہزار کاپیاں طبع ہوئیں سرورق پر حبشی کی جھونپڑی کی تصویر دی گئی تھی۔

لیکن کتاب چھپتے ہی ایک دن میں تین ہزار کاپیاں فروخت ہوگئیں۔ دوسرے دن باقی دو ہزار کاپیاں فروخت ہو گئیں اور آرڈر دھڑا دھڑ آنے لگے۔ ایک ہفتہ میں دس ہزار جلدیں بکیں اور سال ختم ہونے سے پہلے صرف ریاست ہائے متحدہ امریکا میں تین لاکھ جلدیں ہاتھوں ہاتھ نکل گئیں۔ امریکا میں اس کتاب کی جو فروخت ہوئی اس سے کہیں زیادہ ہر دلعزیزی اسے بیرونی ممالک میں حاصل ہوئی۔ طباعت و اشاعت کا کوئی بین الاقوامی قانون موجود نہیں تھا۔ لہذا بیرونی ناشروں نے بلا اجازت اسے چھاپنا شروع کر دیا۔ چنانچہ ایک موقع پر انگریزی کے اٹھارہ ادارہ ہائے اشاعت اس کے چالیس مختلف ایڈیشن چھاپ رہے تھے۔ اندازہ کیا گیا ہے کہ ایک سال میں اس کتاب کی پندرہ لاکھ جلد میں صرف برطانیہ میں شائع ہوئیں۔ بعد میں بائیس مختلف زبانوں میں اس کا ترجمہ ہوا۔

## کہانی کا خلاصہ

کتاب کا آغاز یوں ہوتا ہے کہ کینٹکی کے ایک کریم النفس شخص مسٹر آرتھر شیلبی کے پاس بہت سے غلام تھے۔ وہ اپنے قرضے اتارنے کے سلسلے میں بعض بہترین غلام فروخت کر دینے پر مجبور ہو گیا۔ ان میں انکل ٹام بھی شامل تھا۔ یہ غلام نیو اورلیانز کے ایک بردہ فروش کے ہاتھ فروخت کیے گئے جس کا نام ہیلے تھا۔ شیلبی اور ہیلے کے درمیان فروخت کے سلسلے میں جو بات چیت ہوئی وہ مخلوط نسل کی ایک عورت الیزا نے بھی سن لی اور اسے معلوم ہو گیا کہ اس کا بیٹا ہیری بھی فروخت ہو جائے گا۔ وہ رات کے سناٹے میں اپنے بیٹے کو لے کر بھاگ کھڑی ہوئی اور اوہائیو دریا کا پانی سردی کے باعث جم گیا تھا۔ اس سے گذر کر کینیڈا کی طرف روانہ ہو گئی۔ اس کا شوہر جارج ہیرِس پاس کے ایک فارم میں غلام تھا۔ اسے خبر ہوئی تو وہ بھی اپنی بیوی کے پیچھے چل پڑا۔ راستے میں بہت سے مرحلے پیش آئے۔ گرفتار کرنے والوں نے سختی سے ان کا تعاقب کیا۔ لیکن سفید فام ہمدردوں کی امداد سے وہ پہلے کینیڈا پہنچے پھر افریقا چلے گئے۔

انکل ٹام اتنا خوش نصیب نہیں تھا۔ وہ اپنے آقا کو پریشانی سے بچانے کی خاطر بھاگنے پر آمادہ نہ ہوا چنانچہ اسے بیوی اور بچوں سے الگ کر دیا گیا۔ دریائے مسی سپی کے راستے جنوب کی جانب نیو اورلیانز جاتے ہوئے ٹام نے ایک چھوٹی سی پیاری بچی ایوا کی جان بچائی، ایوا کے باپ سینٹ کلیئر نے اس کی خدمت سے متاثر ہو کر ٹام کو خرید لیا اور اس کے آئندہ دو سال بڑے مزے میں گذرے۔ ایوا اور اس کی حبشی ساتھی ٹاپسی اس کے پاس تھیں۔ لیکن پھر ایوا کا انتقال ہو گیا۔ اس کا باپ سینٹ کلیئر اپنی بیٹی کی یاد میں ٹام اور دوسرے غلاموں کو آزاد کر دینے کا منصوبہ بنا چکا تھا کہ اتفاقیہ دو آدمیوں میں لڑائی ہو گئی اور سینٹ کلیئر انھیں چھڑاتے ہوئے خود مارا گیا۔ اس کی بیوی نے حکم دیا کہ ٹام کو بردہ فروشی کی منڈی میں بھیج دیا جائے۔ چنانچہ عام نیلام میں ٹام کو ایڈورڈ کے علاقے کے ایک زمیندار نے خرید لیا، جو بڑا وحشی اور شرابی تھا۔ سائمن لیگری اس کا نام تھا۔ ٹام نے ہر ممکن کوشش کی کہ اپنے بے رحم آقا کو خوش کرنے کے لیے کوئی دقیق اُٹھا نہ رکھے لیکن لیگری کے دل میں ٹام کی ہر کوشش نفرت کو بڑھاتی رہی اور اسے اکثر تازیانے کھانے پڑے۔ اس اثنا میں دو لونڈیوں کیسی اور ایمیلن نے بھاگ نکلنے کا فیصلہ کیا اور وہ روپوش ہوگئیں۔ لیگری نے ٹام کو ان کے بھاگ نکلنے کا ذمہ دار ٹھہراتے ہوئے اسے بری طرح پیٹنے کا حکم دیا۔ دو روز بعد پہلے مالک کا بیٹا جارج شیلبی ٹام کو آزاد کرانے آیا۔ لیکن اس کا آنا بعد از وقت ثابت ہوا لیگری کی بے پناہ زد و کوب کے باعث ٹام کا انتقال ہو چکا تھا۔ جارج نے لیگری کو مار مار کر ادھ مرا کر دیا اور کینٹکی واپس آکر اپنے تمام غلام انکل ٹام کے نام پر آزاد کر دیے۔ ساتھ ہی مصمم ارادہ کیا کہ بقیہ زندگی غلامی کی تنسیخ کے لیے جد و جہد میں صرف کرے گا!

## اثرات

اس ناول کا اس دور میں طوطی بول رہا تھا۔ اسے ڈرامے کی شکل میں پیش کیا گیا اور یہ امریکی اسٹیج کے نہایت ہر دلعزیز ڈراموں میں شامل ہوا۔

اس کتاب نے قومی شعور اور نوعی وجدان کو بیدار کیا۔ اس کے زبردست مذہبی رنگ اور غلامی کے خلاف دلائل نے سب کے دلوں کو مسخر کر لیا۔ ’انکل ٹامز کیبن‘ کا ایک فوری اثر یہ ہوا کہ مفرور غلاموں کے قانون کا نفاذ غیر ممکن ہو گیا۔ جنوبی ریاستوں سے باہر اس قانون سے قریباً لا تعاون روش اختیار کر لی گئی۔ ایک خطرناک پہلو یہ پیدا ہوا کہ غلامی کے خلاف جذبات بر انگیختہ ہو گئے اور غالباً اس کی وجہ سے خانہ جنگی ناگزیر ہو گئی۔ یہ کتاب اس خانہ جنگی کے بڑے اسباب میں تھی، جیسا کہ ابراہم لنکن نے اس وقت کہا جب مسٹر اسٹو 1862ء میں وہائٹ ہاؤس پہنچی لنکن کے الفاظ یہ تھے: ”خاتون جس نے وہ کتاب تصنیف کی جو اس بڑی جنگ کا باعث بنی۔“

چارلس سُمنر نے ایک موقع پرکہا تھا: ”اگر انکل ٹامز کیبن نہ لکھی جاتی تو ابراہم لنکن کبھی ریاست ہائے متحدہ کا صدر منتخب نہ ہوتا۔“

## اردو تراجم

مولوی عبد الرشید چشتی (1874ء – 1903ء) نے اس ناول کا اردو زبان میں ترجمہ ”امریکہ کی آزادی“ کے عنوان سے کیا جو جنوری 1902ء میں شائع ہوا۔

## حوالہ جات